Sakeman skenk 100 miljoen euro om Notre Dame te herstelFrançois-Henri Pinault, voorsitter en uitvoerende hoof van Kering, en sy vrou, Salma Hayek. (Foto: Instagram) François-Henri Pinault, voorsitter en uitvoerende hoof van Kering, die Franse luukshedegroep agter handelsmerke soos Gucci, Balenciaga en Yves Saint Laurent, het €100 miljoen (sowat R1,58 miljard) bewillig om te help om die Notre Dame-katedraal te herbou. Pinault, wat getroud is met die bekende aktrise Salma Hayek, sê in ŉ verklaring hy sal dié geld deur sy familie se beleggingsfirma, Artemis, skenk vir enige werk wat gedoen moet word om die geskiedkundige katedraal te herstel nadat groot dele van die gebou Maandag in ŉ brand verwoes is. “In die lig van hierdie tragedie hoop almal om so gou as moontlik weer lewe te blaas in hierdie juweel van ons nalatenskap,” het Pinault in ŉ verklaring aan AFP gesê. Maroela Media het vroeër berig ŉ brand het Maandag by die Notre Dame-katedraal in die hartjie van Parys ontstaan. Brandbestryders het langer as agt uur gespook om die vlamme onder beheer te kry. Hoewel die presiese oorsaak van die brand nog nie bekend is nie, word daar vermoed dat dit met grootskaalse herstelwerk verband hou wat by die katedraal aan die gang was. Die Notre Dame-katedraal Dinsdagoggend (16 April 2019) ná die brand. (Foto: AP Photo/Kamil Zihnioglu) ŉ Woordvoerder van die plaaslike brandweer het Dinsdagoggend bevestig die brand is onder beheer en is grootliks geblus. Hy het gesê daar is wel smeulende plekke wat brandbestryders nog besig is om te blus. Jean-Claude Gallet, die brandweerhoof, het gesê ongeveer 500 brandbestryders het gespook om te verhoed dat een van die ikoniese kloktorings ineenstort. Daar kon daarin geslaag word om die katedraal se hoofstruktuur en die twee torings te red. Die katedraal se dakstruktuur, wat dateer van die 13e eeu, en die kenmerkende Gotiese spitstoring het egter in die slag gebly. Verskeie artefakte wat van onskatbare waarde is kon ook uit die vlamme gered word, insluitend die heilige kroon. Dié reliek, ŉ gevlegte doringkroon wat deur gouddraad bymekaar gehou word, word wyd geglo is die kroon wat op Jesus se kop geplaas is toe hy gekruisig is. Dit word gesien as een van die katedraal se waardevolste en mees vereerde relieke. ŉ Mantel wat koning Louis IX glo gedra het toe hy die doringkroon na Parys gebring het, is ook uit die brand gered. Die Notre Dame-katedraal in ligte laaie. (Foto: AFP) “Ons het ŉ ketting van solidariteit gehad, veral om die kunswerke te red. Dit kon gered word en word tans op ŉ veilige plek bewaar,” het Anne Hidalgo, burgemeester van Parys, gesê. Die Notre Dame-katedraal is op Île de la Cité, ŉ eiland in die Seine-rivier, gebou. Dit is sedert 1979 deel van ŉ groter Unesco-wêrelderfenisgebied wat die rivier se oewers en verskeie historiese brûe insluit. Bouwerk aan die katedraal het in 1163 onder biskop Maurice de Sully begin. Die katedraal is 127 m lank, 40 m wyd en 33 m hoog. Dit is in 1793 gedurende die Franse Rewolusie geplunder en het in die middel-1800’s grootskaalse restourasie ondergaan. Die katedraal het ook ŉ stewige plek in die literatuur danksy Victor Hugo se beroemde 1831-roman, Notre-Dame de Paris, in vertaling ook bekend as The Hunchback of Notre Dame.